คณะกก.แก้สลากแพงเตรียมหารือเพิ่มสลากเข้าขายผ่าน "เป๋าตัง" มากขึ้น
"อนุชา" เผยคณะกรรมการแก้ไขปัญหาสลากแพง เตรียมหารือเพิ่มจำนวนสลากเข้าสู่ระบบการจำหน่ายผ่านแอป "เป๋าตัง" มากขึ้น หลังคนแห่ซื้องวดล่าสุดหมดเกลี้ยง
19 มิ.ย. 2565

นายอนุชา นาคาศัย รัฐมนตรีประจำสำนักนายกรัฐมนตรี ประธานคณะกรรมการแก้ไขปัญหาการจำหน่ายสลากเกินราคา เปิดเผย ยอดจำหน่ายสลากดิจิทัลผ่านแอป "เป๋าตัง"  ทั้งหมด 5,151,500 ฉบับ จากตัวแทนจำหน่าย 10,303 ราย ถูกจำหน่ายหมดแล้ว ผ่านการซื้อของประชาชนจำนวน 987,786 คน เตรียมประชุมคณะกรรมการฯ ในวันอังคารที่ 21 มิถุนายนนี้ เพื่อเพิ่มจำนวนสลากเข้าสู่ระบบการจำหน่ายผ่านแอป "เป๋าตัง" มากขึ้นนายอนุชา กล่าวว่า ถือว่าประสบความสำเร็จอย่างมากในการแก้ไขปัญหา สลากฯ ราคา 80 บาทมีอยู่จริง ประชาชนให้ความสนใจสนับสนุนระบบของการขายสลากดิจิทัลผ่านแอป "เป๋าตัง"  และประชาชนเชื่อมั่นต่อระบบ สร้างความเป็นธรรมระหว่างผู้ซื้อกับผู้ขาย ทั้งนี้ การขึ้นเงินรางวัลงวดที่ผ่านมาเป็นไปด้วยความเรียบร้อย ไม่ยุ่งยาก ถือเป็นการตอกย้ำถึงความพร้อมในการดำเนินการ ตอบโจทก์ความต้องการของประชาชนนายอนุชา ยืนยันวัตถุประสงค์ของการขายสลากดิจิทัลราคา 80 บาท เพราะต้องการแก้ปัญหาสลากเกินราคา และเป็นทางเลือกให้กับประชาชน ตามข้อสั่งการของ พลเอก ประยุทธ์ จันทร์โอชา นายกรัฐมนตรีที่ไม่ต้องการให้ประชาชนถูกเอารัดเอาเปรียบเรื่องราคาสลากกินแบ่งรัฐบาล